b'\n_START_ARTICLE_\nNdongo\n_START_SECTION_\nAnkstyvasis laikotarpis\n_START_PARAGRAPH_\nPirm\xc4\x85 kart\xc4\x85 karalyst\xc4\x97s pamin\xc4\x97jimas yra XVI a., kuomet ji minima tarp Kongo imperijos vasalini\xc5\xb3 sri\xc4\x8di\xc5\xb3 pietuose. Atrodo, kad tarp Ndongo gyventoj\xc5\xb3 mbundu ir Kongo imperijos did\xc5\xbeiausios etnin\xc4\x97s grup\xc4\x97s bakong\xc5\xb3 egzistavo nesutarimai. XVI a. \xc4\xaf kra\xc5\xa1t\xc4\x85 atvykus portugalams, mbundu papra\xc5\xa1\xc4\x97 nepriklausomyb\xc4\x97s pripa\xc5\xbeinimo, si\xc5\xablydami mainais priimti krik\xc5\xa1\xc4\x8dionyb\xc4\x99. 1560 m. portugalai \xc4\x8dia \xc4\xafk\xc5\xabr\xc4\x97 savo misij\xc4\x85._NEWLINE_1571 m. Dias de Novais (Bortolom\xc4\x97jaus Diaso an\xc5\xabkas) gr\xc4\xaf\xc5\xbeo i\xc5\xa1 Portugalijos \xc4\xaf Afrik\xc4\x85 su nurodymu \xc4\xafkurti \xc4\x8dia kolonij\xc4\x85. 1575 m., susitar\xc4\x99s su manikongu, jis \xc4\xafk\xc5\xabr\xc4\x97 Luandos miest\xc4\x85 pakrant\xc4\x97je. Netrukus portugalai \xc4\x97m\xc4\x97 reik\xc5\xa1ti pretenzijas \xc4\xaf kra\xc5\xa1to gilum\xc4\x85, kur ir susid\xc5\xabr\xc4\x97 su Ndongo interesais. Pirmasis ai\xc5\xa1kus susid\xc5\xabrimas buvo 1579 m., kuomet daugyb\xc4\x97 portugal\xc5\xb3 buvo \xc4\xafvilioti \xc4\xaf spastus ir i\xc5\xa1\xc5\xbeudyti._NEWLINE_Netrukus po to Ndongo u\xc5\xbepuol\xc4\x97 Kongas (i\xc5\xa1 \xc5\xa1iaur\xc4\x97s) ir portugalai (i\xc5\xa1 paj\xc5\xabrio), nors kar\xc4\x85 Ndongo, sudariusi s\xc4\x85jung\xc4\x85 su kaimynine Matamba, galutinai laim\xc4\x97jo, bet portugalams pavyko i\xc5\xa1laikyti daugyb\xc4\x99 paj\xc5\xabrio teritorij\xc5\xb3, kurios buvo prijungtos prie Luandos kolonijos, atskirdami Ndongo nuo j\xc5\xabros. Sien\xc5\xb3 gin\xc4\x8das buvo normalizuotas tik 1599 m.\n_START_SECTION_\nImbangala laikotarpis\n_START_PARAGRAPH_\nNors XVI a. pabaigoje Ndongo taika su Portugalija buvo sudaryta, portugalai siek\xc4\x97 ki\xc5\xa1tis \xc4\xaf karalyst\xc4\x97s reikalus, taip pat u\xc5\xbegrob\xc4\x97 Kisama region\xc4\x85 \xc4\xaf pietus nuo Kvanzos up\xc4\x97s. \xc5\xa0ia upe tyrin\xc4\x97dami kra\xc5\xa1t\xc4\x85, kuris buvo Ndongo pietinis pasienis, portugalai pasiek\xc4\x97 imbangal\xc5\xb3 valdomas teritorijas. Tai buvo laukin\xc4\x97s gentys, kurias portugalai paskatino pulti Ndongo._NEWLINE_1617 m. jungtin\xc4\x97s portugal\xc5\xb3 ir imbangal\xc5\xb3 paj\xc4\x97gos u\xc5\xbepuol\xc4\x97 Ndongo ir u\xc5\xbe\xc4\x97m\xc4\x97 sostin\xc4\x99. Tuometinis karalius ngola Mbandi buvo priverstas b\xc4\x97gti. Portugalai nusiaub\xc4\x97 kra\xc5\xa1t\xc4\x85 ir nes\xc4\x97kmingai band\xc4\x97 \xc4\xaftvirtinti savo vald\xc5\xbei\xc4\x85. 1621 m. \xc4\xafvyko derybos tarp Ndongo ir Portugalijos, kurias ved\xc4\x97 karaliaus Mbandi sesuo Nzinga. Jai pavyko i\xc5\xa1sider\xc4\x97ti, kad portugalai pad\xc4\x97s i\xc5\xa1vyti imbangalus ir atiduos u\xc5\xbegrobtas \xc5\xbeemes, u\xc5\xbe tai paver\xc4\x8diant karalyst\xc4\x99 Portugalijos vasale. Nors sutartis buvo sudaryta, portugalai negal\xc4\x97jo jos \xc4\xafvykdyti d\xc4\x97l savo silpnumo, ir Ndongo i\xc5\xa1laik\xc4\x97 nepriklausomyb\xc4\x99.'